作者:杜甫
標題:無家別
內容:寂寞天寶後，園廬但蒿藜。我裡百餘家，世亂各東西。存者無訊息，死者為塵泥。賤子因陣敗，歸來尋舊蹊。人行見空巷，日瘦氣慘淒。但對狐與狸，豎毛怒我啼。四鄰何所有，一二老寡妻。宿鳥戀本枝，安辭且窮棲。方春獨荷鋤，日暮還灌畦。縣吏知我至，召令習鼓鞞。雖從本州役，內顧無所攜。近行止一身，遠去終轉迷。家鄉既蕩盡，遠近理亦齊。永痛長病母，五年委溝溪。生我不得力，終身兩酸嘶。人生無家別，何以為烝黎。